Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Б.К од Битола, поднесена против Собрание на Република Северна Македонија, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 09.08.2022 година, го донесе следното

**Р Е Ш Е Н И Е**

1. Жалбата изјавена од Б.К. од Битола, поднесена против Собрание на Република Северна Македонија, заведена во Агенцијата под бр.08-203 на 26.07.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Б.К.од Битола до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-203 на 26.07.2022 година против Собрание на Република Северна Македонија.

Како што наведедува во Жалбата, Б.К. од Битола, како што е наведено во Жалбата на 05.07.2022 година поднела Барање за пристап до информации од јавен карактер до Собрание на Република Северна Македонија, со кое побарала по е-маил да и се достави електронски запис од следната информација:

“ Барам информација за период од 2011 година до 05.07.2022 година, за сите мандати на пратеничката Ане Лашкоска и тоа:

1.По години исплатени патни трошоци за сите службени патувања на пратеничката поединечно, за време на сите мандати почнувајќи од горенаведената година.

2. По месеци за горенаведениот период исплатени нето плати и патни трошоци за патување од местото на живеење.

3. По месеци за горенаведениот период исплатени надоместоци на плати по Закон.

4. Дали во горенаведениот период пратеничката користела надоместок за закупнина на стан, а доколку користела, за кој период и во колкав месечен износ?

5. Дали пратеничката користела во горенаведениот период автомобил во лична сопственост за службени цели и надоместок за трошоците за патарина? Доколку користела барам да се докаже личната сопственост во рамки на ова барање.

Барањата од точка 4 и 5 се однесуваат на горенаведениот период, а бараната информација да биде доставена за целиот период, поединечно по месеци.“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-203 од 26.07.2022 година.

Агенцијата со допис бр.08-203 од 27.07.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори ниту на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**